કચ્છી ભાષાની કહેવતોમાં વરસાદ, નક્ષત્રો અને ખેતી અંગેના ઉલ્લેખો અંગે વાત કરતાં સાહિત્યકાર અને કવિ મહેશભાઈ સોલંકી જણાવે છે, ‘પ્રાચીન કૃષિવિજ્ઞાન ખૂબ સચોટ હતું. ખેડૂતો અને સામાન્ય લોકો પણ અનુભવના આધારે, પોતાના ચિંતનના આધારે આગાહીઓ કરતા. તેમનું ખગોળશાસ્ત્રનું જ્ઞાન પણ અદ્ભુત હતું. આકાશનાં વાદળાં, પવન, તારા, નક્ષત્ર વગેરેના આધારે ગણિત માંડીને વરતારા કરતાં. તો અનેક વખતે પશુ-પક્ષીઓનાં વર્તન તથા વનસ્પતિ પર આવતાં ફૂલ, ફળના આધારે પણ વરસાદની આગાહીઓ કરતાં. તે મહ્દ અંશે સાચી પડતી. પહેલાંના જમાનામાં ચોમાસું, શિયાળો અને ઉનાળો ત્રણે ઋતુઓ નિયમિત હતી, પરંતુ હવે પર્યાવરણ બગડ્યું છે. વાતાવરણમાં બદલાવ આવ્યો છે, કુદરતી ક્રમ બદલાયો છે, નિયમિતતામાં વિક્ષેપ પડ્યો છે. આથી નક્ષત્ર આધારિત કહેવતો આજના સંદર્ભમાં એટલી અસરકારક ન ઠરે એવું બને. જે કહેવતોમાં પર્યાવરણની અસર ઓછી હોય તે આજે પણ સાચી જ પડે છે.’